Fie că învățați pentru un examen,
învățați să cântați la un instrument
sau vă perfecționați într-un sport nou,
somnul poate fi arma voastră secretă pentru a memora.
[Știința somnului]
Studiile ne-au arătat că somnul e foarte important pentru memorie
în cel puțin trei moduri diferite.
În primul rând, se știe că ai nevoie de somn înainte de a învăța,
pentru a-ți pregăti creierul,
la fel ca un burete uscat,
gata să absoarbă informații noi.
Fără somn, circuitele de memorie din creier
devin „îmbibate cu apă”
și nu putem absorbi informații noi.
Nu putem memora eficient acele noi informații.
Nu e important doar să dormi înainte de a învăța,
ci și după ce înveți,
pentru a salva acele noi informații,
astfel încât să nu le uităm.
De fapt, somnul va asigura acele informații pentru viitor
în creier,
consolidând acele informații
în arhitectura rețelelor neuronale.
Am început să descoperim
în ce fel somnul aduce aceste beneficii în consolidarea memoriei.
Primul mecanism e un proces de transfer de fișiere.
Și aici vorbim despre două structuri diferite
din creier.
Prima e numită hipocamp,
iar acesta se află în partea stângă și în partea dreaptă
a creierului.
Putem să ne gândim la hipocamp
ca la cutia poștală a creierului.
E foarte priceput să primească noi fișiere cu informații
și să le stocheze.
A doua structură implicată
e numită cortex.
E acel uriaș țesut plin de șanțuri ce acoperă creierul.
În timpul somnului profund,
are loc un fel de transfer de fișiere.
Gândiți-vă la hipocamp ca la un stick USB
și la cortex ca la un hard drive.
În timpul zilei, facem diverse lucruri
și adunăm o mulțime de fișiere,
dar noaptea, în timpul somnului profund,
din cauza capacității de stocare reduse,
trebuie să transferăm aceste fișiere din hipocamp
pe hard drive-ul creierului, adică în cortex.
Acesta e unul dintre mecanismele
oferite de somnul profund.
Dar am mai descoperit un mecanism
care ajută la consolidarea informațiilor în creier.
Se numește rememorare.
Cu câțiva ani în urmă,
cercetătorii studiau modul de învățare al șoarecilor
atunci când alergau într-un labirint.
Și au înregistrat activitatea din centrii de memorie ai șoarecilor.
În timp ce șoarecele alerga în labirint,
anumite celule din creier memorau diferite părți din labirint.
Dacă am adăuga un sunet pentru fiecare celulă a creierului,
ce am auzi în timp ce șoarecele începe să învețe labirintul
ar fi amprenta acelei informații.
Ar suna cam așa:
(Muzică ritmată de pian)
Am auzi această amprentă a învățării.
Dar apoi au făcut ceva și mai inteligent.
Au continuat să înregistreze semnalele creierului și când șoarecii au adormit
și au auzit ceva extraordinar.
În timp ce dormea,
șoarecele a început să redea aceeași amprentă a învățării.
Doar că acum era redat aproape de zece ori mai repede
decât atunci când era treaz.
Acum puteam auzi:
(Muzică de pian ritmată și rapidă)
Acesta pare să fie al doilea mod
în care somnul poate consolida informațiile.
Somnul de fapt rememorează și înregistrează informațiile
într-un circuit nou din creier,
consolidând reprezentarea acelei amintiri.
Ultima modalitate în care somnul e benefic pentru memorie
este integrarea și asocierea.
Mai exact, descoperim că somnul
este mult mai inteligent decât ne-am imaginat.
Somnul nu doar întărește amintirile individuale,
ci interconectează în mod inteligent noi amintiri.
Ca o consecință,
ne putem trezi a doua zi
cu o rețea revizuită de asocieri,
putem găsi soluții la probleme care până atunci păreau de nerezolvat.
Probabil că acesta e motivul
pentru care nu ți s-a spus niciodată să stai treaz
pentru a-ți da seama cum să rezolvi o problemă.
În schimb, ți s-a spus să dormi, pentru că soluția va apărea,
iar asta e exact ce ne spune și știința.